– Carl-Erik kjenner spillet og spillere, kjenner trenergjerningen, kjenner fotballmiljøet og har også fått kjenne på medaljens bakside da han brått måtte avbryte sin egen aktive karriere. Et slikt perspektiv er også viktig å ha med seg i formidlingen av idrett. Carl-Erik har en rekke kvaliteter vi er overbeviste om at både NRK-sporten og publikum vil få stor glede av, sier redaksjonssjef Håkon Grønbech i NRK

– Jeg er veldig ydmyk med tanke på den muligheten jeg har fått, og den jobben som nå venter, sier Carl-Erik Torp, som nå overtar Karl Petter Løkens plass i NRKs ekspertkorps.

Fotball har alltid vært Torps lidenskap. Som spiller var han fast inventar i Branns førsteellever, helt til en dramatiske hendelsen på Fosshaugane 25. september 2011.

Etter ti minutter på banen segnet han om.

– Han var ikke død, men han var ikke levende heller, han var i en mellomfase, har Brann-lege Asle Kjellsen fortalt til NRK.

HJERTET STOPPET: Carl-Erik Torp var en meget god fotballspiller, men huskes likevel best for den dramatiske hjertestansen på Fosshaugane i 2011. Foto: Tor Yttri / NTB scanpix

– Veldig usikker på framtida

Mens Torp lå på hjelpemannskapenes båre, sluttet hjertet å slå.

Heldigvis gikk det bra. Å fortsette som aktiv fotballspiller på toppnivå, var imidlertid uaktuelt.

– Jeg var veldig usikker på framtida, og veien videre etter det som skjedde i 2011, sier Torp nå.

Han har holdt seg i fotballen, i ulike roller. Nå er det NRKs seere, lyttere, lesere og følgere som skal nyte godt av hans kunnskap og erfaring.

Brenner for fotball

– Det skjer veldig mye spennende i norsk fotball for tiden. Jeg har, og har hatt en del forskjellige roller i fotballen de siste årene, og nå gleder jeg med veldig til å jobbe med toppserie, eliteserie, cup og landslagsfotball, fastslår han.

– Jeg brenner veldig for utviklingen av både spillet og av unge spillere, og dette er jo også noe jeg har jobbet med i Brann og KFUM, forteller Torp.

– Carl-Erik er en kjempesignering som vi er veldig fornøyd med å få på NRKs lag. Han har, i en alder av 33 år, allerede opparbeidet seg en masse erfaring, sier redaksjonssjef Håkon Grønbech.